**Osnovna šola Horjul na sejmu Altermed&Flora**

Med 14. 3. 2025 in 16. 3. 2025 je v Celju potekal sejem Altermed&Flora, na katerem so se predstavljale šole, ki so vključene v projekt Ekošola. Tudi Osnovna šola Horjul ima naziv ekošole, zato sva se Cirila Šramel, mentorica Šolskega ekovrta, in Nataša Kuzmič Kuralt, organizatorka šolske prehrane, odločili, da predstaviva našo šolo na sejmu. Vsako leto organizatorji določijo temo, ki je rdeča nit predstavitve na stojnici. Naslov letošnje teme, ki smo jo vrtci, osnovne in srednje šole prikazali na sejmu, je bil tradicionalna in zdrava prehrana v interakciji s podeželjem.

Že na začetku šolskega leta sva se odločili, da bo naslov najine predstavitve na stojnici Zdrava šolska malica. V šolski kuhinji so ravno kupili aparat za izdelovanje domačih namazov, torej da ne kupujejo namazov, ampak jih s pomočjo aparata kuharice pripravijo same. Tako lahko poskrbimo za zdravo malico učencev. Na šolskem vrtu rastejo zelišča, zato sva se domislili, da bi pripravili zeliščni namaz za slano jed, Nataša pa se je domislila lešnikovega namaza iz samo treh sestavin, ki po okusu spominja na nutelo, a je veliko bolj zdrav, ker nima dodanega sladkorja. Sodelovanje z lokalnimi ponudniki pa sva prikazali tako, da je Nataša pri pouku gospodinjstva z učenci spekla medenjake iz medu lokalnega pridelovalca medu. Na stojnici sva še ponudili jabolčne hrustavčke (sušena jabolka). Pripravili sva še slikovni prikaz izdelave obeh namazov in katere aktivnosti izvajamo v okviru delovanja interesne dejavnosti Šolski ekovrt.

V nedeljo, 16. 3. 2025, sva nato vse, kar sem naštela, predstavili na najini stojnici. Obiskalo jo je res veliko ljudi. Pohvalili so oba namaza, in sicer da sta res dobra ter da so lahko učenci veseli, da imajo tako dobre šolske malice. Najino stojnico je obiskal tudi ocenjevalec Ekošole, ki je pohvalil videz najine stojnice, kako lepo je vse barvno usklajeno. Povedal je tudi, da se vidi, kako skrbno sva vse pripravili, ter še dodal, da sva svoje delo za prvič odlično opravili.

Vzdušje je bilo res prijetno in prav zanimivo je bilo videti, kaj vse so pripravile druge šole. Zagotovo še kdaj obiščeva sejem Altermed&Flora, bodisi kot predstavnici šole bodisi kot obiskovalki sejma.

Cirila Šramel, mentorica ID Šolski ekovrt